《残月篇》
清代·左辅

鸡鸣客登车，残月见树头。窅如幽人窥涧户，怯如病女临妆楼。

幽如离心挂天角，五更风起吹欲落。含烟敛雾愁窗纱，又如空院将残花。

低徊孤影看不已，水驿山程忽千里。天长魂断不可招，帖帖寒光堕如水。

作者简介：左辅（1751—1833）字仲甫，一字蘅友，号杏庄，江苏阳湖人。乾隆进士。以知县官安徽，治行素著，能得民心。嘉庆间，官至湖南巡抚。辅工诗词古文，著有《念菀斋诗、词、古文、书牍》五种，传于世。